CELEX: C2007/183/45
Language: mt
Date: 2007-08-04 00:00:00
Title: Kawża C-290/07 P: Appell imressaq fl- 14 ta' Ġunju 2007 mill-Kummissjoni tal-Komunitajiet Ewropej kontra s-sentenza tal-Qorti tal-Prim'Istanza (L-Ewwel Awla) fid- 29 ta' Marzu 2007 fil-Kawża T-366/00: Scott S. A, sostnuta mir-Repubblika Franċiża vs Il-Kummissjoni tal-Komunitajiet Ewropej

4.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 183/25
            
         Appell imressaq fl-14 ta' Ġunju 2007 mill-Kummissjoni tal-Komunitajiet Ewropej kontra s-sentenza tal-Qorti tal-Prim'Istanza (L-Ewwel Awla) fid-29 ta' Marzu 2007 fil-Kawża T-366/00: Scott S. A, sostnuta mir-Repubblika Franċiża vs Il-Kummissjoni tal-Komunitajiet Ewropej
   (Kawża C-290/07 P)
   (2007/C 183/45)
   Lingwa tal-kawża: L-Ingliż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentant: J. Flett, Aġent)
   
      Partijiet oħra fil-kawża: Scott SA, Repubblika Franċiża
   Talbiet tar-rikorrenti
   Ir-rikorrenti titlob li l-Qorti tal-Ġustizzja:
   
               —
            
            
               tannulla s-sentenza kkontestata
            
         
               —
            
            
               tagħti deċiżjoni finali dwar il-kwistjonijiet li huma s-suġġett ta' dan l-appell. Fin-nuqqas ta' dan, għal kwalunkwe kwistjoni li fir-rigward tagħha l-Qorti tal-Ġustizzja tikkunsidra li l-istat tal-proċedimenti ma jippermettix sentenza finali, il-Kummissjoni titlob bir-rispett lill-Qorti tal-Ġustizzja sabiex tirrinvija l-każ lill-Qorti tal-Prim'Istanza għal valwazzjoni mill-ġdid.
            
         
               —
            
            
               tordna li r-rikorrenti għandha tbati l-ispejjeż tagħha u dawk sostnuti mill-Kummissjoni fil-proċedimenti quddiem il-Qorti tal-Ġustizzja u quddiem il-Qorti tal-Prim'Istanza; u tordna li r-Repubblika Franċiża għandha tbati l-ispejjeż tagħha
            
         Motivi u argumenti prinċipali
   L-ewwel erba' motivi ta' appell jirrigwardaw żbalji fid-dritt fis-sentenza kkontestata dwar id-drittijiet proċedurali ta' partijiet terzi u l-obbligi proċedurali tal-Kummissjoni fi proċedimenti ta' għajnuna mill-Istat:
   
                
            
            
               L-ewwel motiv ta' appell jirrigwarda l-esklużjoni mill-fajl amministrattiv ta' l-osservazzjonijiet addizzjonali ta' Scott ta' l-24/12/1999, mibgħuta 13-il xahar wara t-terminu stabbilit.
            
         
                
            
            
               It-tieni motiv ta' appell jirrigwarda l-konklużjoni, fis-sentenza kkontestata, li l-Kummissjoni kellha obbligu proċedurali li tagħti lil Franza opportunità ulterjuri sabiex tippreżenta l-allegati stimi.
            
         
                
            
            
               It-tielet motiv ta' appell jirrigwarda l-konklużjoni, fis-sentenza kkontestata, li l-Kummissjoni kellha obbligu proċedurali li tagħti lil Scott opportunità ulterjuri sabiex tippreżenta l-osservazzjonijiet tagħha.
            
         
                
            
            
               Ir-raba' motiv ta' appell jirrigwarda l-konklużjoni, fis-sentenza kkontestata, li l-Kummissjoni kellha obbligu proċedurali li tuża “espert estern”.
            
         Fir-rigward ta' dawn il-kwistjonijiet, il-Kummissjoni ssostni li s-sentenza kkontestata la tistabbilixxi u lanqas tapplika l-istandard legali korrett: il-Kummissjoni kisret rekwiżit proċedurali essenzjali? Minbarra dan, is-sentenza kkontestata ma setgħetx leġittimament tieħu deċiżjoni fuq dawn il-kwistjonijiet peress li r-rikors ta' Scott ma kienx jinkludi motivi ta' annullament bħal dawn. F'kull każ; il-Kummissjoni ssostni li ma kien hemm l-ebda ksur ta' rekwiżit proċedurali essenzjali. L-ebda rekwiżit ta' dan it-tip ma huwa pprovdut mir-Regoli tal-Proċedura; u s-sentenza kkontestata ma setgħetx “tagħti” tali drittijiet jew timponi obbligi bħal dawn fuq il-bażi tal-kunsiderazzjonijiet żbaljati li jinsabu fis-sentenza kkontestata. Fl-aħħar nett, ma kien hemm l-ebda ksur ta' rekwiżit proċedurali essenzjali:
   
                
            
            
               L-osservazzjonijiet addizzjonali ta' Scott, inizjalment esklużi, reġgħu ġew ippreżentati minn Franza fil-21/2/2000, inklużi fil-fajl amministrattiv, u evalwati fid-deċiżjoni kkontestata.
            
         
                
            
            
               Fid-dawl ta' l-erba' talbiet għal informazzjoni u l-inġunzjoni għal informazzjoni, il-Kummissjoni ma kinitx fl-obbligu li tagħti lil Franza opportunità ulterjuri li tippreżenta l-allegati stimi.
            
         
                
            
            
               Scott kellha opportunità suffiċjenti sabiex tippreżenta l-osservazzjonijiet tagħha, u b'mod partikolari pparteċipat fir-risposta għall-inġunzjoni għal informazzjoni.
            
         
                
            
            
               Kemm Franza kif ukoll Scott kellhom opportunità suffiċjenti sabiex jippreżentaw evalwazzjoni fid-data tal-konċessjoni, iżda m'għamlux dan.
            
         Il-ħames sat-tmien motivi ta' appell jiġbru flimkien dak li l-Kummissjoni ddefiniet għall-konvenjenza bħala “kwistjonijiet preliminari”, u jikkonċernaw żbalji fid-dritt fis-sentenza kkontestata rigward: in-nuqqas fir-rikors ta' Scott ta' motivi għal annullament relatati ma' l-allegati stimi; il-kriterji ta' eżami mill-ġdid mjill-Qorti tal-Prim'Istanza (huwa meqjus li l-Kummissjoni m'għandiex marġni ta' diskrezzjoni); il-fatt li s-sentenza kkontestata hija bbażata fuq spekulazzjoni minflok fuq provi; u l-inverżjoni ta' l-oneru tal-prova f'kawżi rigward għajnuna mill-Istat u f'kawżi quddiem il-Qorti tal-Prim'Istanza.
   Id-disa' u l-għaxar motivi ta' appell jikkonċernaw żbalji fid-dritt sostantivi rigward il-fabbrika.
   Id-disa' motiv ta' appell jikkonċerna l-metodu ta' evalwazzjoni ta' l-ammont ta' għajnuna mill-Istat f'trasferimenti in natura. Kuntrarjament għall-konklużjonijiet tas-sentenza kkontestata, fin-nuqqas ta' evalwazzjoni fid-data ta' konċessjoni jew sejħa miftuħa għall-offerti, il-Kummissjoni hija leġittimament intitolata li tuża l-ispejjeż minflok il-valur. Dan kien b'mod partikolari raġjonevoli f'dan il-każ għaliex il-fabbrika kienet magħmula skond il-ħtiġijiet speċifiċi ta' Scott. Ir-raġunament tas-sentenza kkontestata dwar l-allegat prezz tal-bejgħ 11-il sena wara l-għoti huwa bbażat fuq allegati irregolaritajiet proċedurali u żbalji oħra fid-dritt; u f'kull każ huwa żbaljat sostantivament.
   L-għaxar motiv ta' appell jikkonċerna allegati żbalji mill-Kummissjoni fl-applikazzjoni tal-metodu bbażat fuq l-ispejjeż. Il-konklużjonijiet tas-sentenza kkontestata huma bbażati fuq allegati irregolaritajiet proċedurali u żbalji oħra fid-dritt. L-istima konservattiva ta' l-ispejjeż magħmula mill-Kummissjoni kienet l-iktar waħda baxxa possibbli; u ma hemmx bażi għall-annullament tad-deċiżjoni kkontestata għar-raġuni li l-għajnuna mill-Istat setgħet kienet ogħla.
   Il-ħdax sat-tlettax-il motiv ta' appell jikkonċernaw żbalji fid-dritt sostantivi li jikkonċernaw l-art.
   Il-ħdax-il motiv ta' appell jikkonċerna r-rifjut, fis-sentenza kkontestata, ta' l-evalwazzjonijiet konservattivi f'Orléans Council Minutes tas-27/5/1994 li ġew meqjusa bħala “sunt qasir ħafna mingħajr spjegazzjoni detalljata” .
   It-tnax-il motiv ta' appell jikkonċerna l-metodu għall-evalwazzjoni ta' l-ammont ta' trasferimenti in natura ta' għajnuna mill-Istat, u huwa simili għad-disa' motiv ta' appell. F'każ ta' nuqqas ta' evalwazzjoni fid-data tal-konċessjoni jew sejħa miftuħa għall-offerti, il-Kummissjoni hija leġittimament intitolata li tuża l-ispejjeż minflok il-valur. Dan kien raġjonevoli b'mod partikolari f'dan il-każ għaliex it-tielet xiri ta' art kien magħmul skond il-ħtiġijiet partikolari ta' Scott. Ir-raġunament tas-sentenza kkontestata dwar l-allegata verifika tat-taxxa huwa bbażat fuq allegati irregolaritajiet proċedurali u żbalji oħra fid-dritt; u f'kull każ huwa sostanzjalment żbaljat.
   It-tlettax-il motiv ta' appell jikkonċerna allegati żbalji mill-Kummissjoni fl-applikazzjoni tal-metodu bbażat fuq l-ispejjeż. Il-konklużjonijiet tas-sentenza kkontestata huma bbażati fuq allegati irregolaritajiet proċedurali u żbalji oħra fid-dritt. Il-Kummissjoni użat il-valur ta' l-art l-iktar baxx possibbli, kif sostnew kemm Franza kif ukoll Scott. Il-fatti u l-provi in sostenn tal-Kummissjoni huma: id-dokument ta' l-offerta; l-allegati stimi ta' Galtier u Commissaire aux Apports; il-minuti tal-Kunsill ta' Orléans tas-27/05/1994; u l-prezz medju tat-tliet xirjiet ta' biċċiet ta' art. Ma hemmx bażi għal annullament tad-deċiżjoni kkontestata għar-raġuni li l-għajnuna mill-Istat setgħet kienet ogħla.
   L-erbatax-il motiv ta' appell jikkonċerna l-inġunzjoni għal informazzjoni, b'mod partikolari fir-rigward ta' l-art, il-metodu bbażat fuq l-ispejjeż għall-evalwazzjoni ta' l-ammont ta' għajnuna mill-Istat, u t-tliet xirjiet ta' biċċiet ta' art. Din hija kwistjoni proċedurali, iżda hija trattata fit-tmiem għaliex hija marbuta mat-tlettax il-motiv ta' appell.
   Permezz tal-ħmistax-il motiv ta' appell, il-Kummissjoni titlob lill-Qorti tal-Ġustizzja sabiex tannulla s-sentenza minħabba d-distorsjoni mill-Qorti tal-Prim'Istanza tas-sens ċar tal-provi quddiema, b'mod partikolari għaliex il-Qorti tal-Prim'Istanza ssostitwit ir-raġunament tagħha minflok dak tad-deċiżjoni kkontestata.